Euroopan parlamentin ja neuvoston asetus (EY) N:o 808/2004, annettu 21 päivänä huhtikuuta 2004, tietoyhteiskuntaa koskevista yhteisön tilastoista (ETA:n kannalta merkityksellinen teksti)



Virallinen lehti nro L 143 , 30/04/2004 s. 0049 - 0055



Euroopan parlamentin ja neuvoston asetus (EY) N:o 808/2004, annettu 21 päivänä huhtikuuta 2004, tietoyhteiskuntaa koskevista yhteisön tilastoista (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan, ottavat huomioon komission ehdotuksen, noudattavat perustamissopimuksen 251 artiklassa määrättyä menettelyä(1), sekä katsovat seuraavaa: (1) Lissabonissa maaliskuussa 2000 kokoontunut Eurooppa-neuvosto asetti tavoitteeksi tehdä Euroopasta kymmenessä vuodessa maailman kilpailukykyisin ja dynaamisin tietoon perustuva talous. (2) Feiran Eurooppa-neuvostossa kesäkuussa 2000 hyväksytyllä eEurope 2002 -toimintasuunnitelmalla vahvistettiin tavoitteiden asettamista ja vertailuanalyysiä koskeva prosessi, jonka tarkoituksena oli tuoda Eurooppa verkkoon mahdollisimman nopeasti. (3) Sevillassa kesäkuussa 2002 kokoontunut Eurooppa-neuvosto vahvisti eEurope 2005 -toimintasuunnitelman tavoitteet, mikä edellytti oikeudellisen perustan luomista, jotta voitaisiin varmistaa, että jäsenvaltioista toimitetaan säännöllisesti vertailukelpoisia tietoja, ja jotta olisi mahdollista hyödyntää laajamittaisesti tietoyhteiskuntaa koskevia virallisia tilastoja. (4) Eurooppa-neuvostolle vuosittain keväällä annettavassa kertomuksessa käytetyt rakenneindikaattorit edellyttävät johdonmukaiseen tietoyhteiskunnan alan tilastotietoon perustuvia indikaattoreita. (5) eEurope-vertailuanalyysi osana eEurope-toimintasuunnitelman täytäntöönpanoa edellyttää johdonmukaiseen tietoyhteiskunnan alan tilastotietoon perustuvia indikaattoreita. (6) Komission yksiköt tarvitsevat yhdenmukaistettuja vuositilastoja tieto- ja viestintätekniikan käytöstä yrityksissä. (7) Komission yksiköt tarvitsevat yhdenmukaistettuja vuositilastoja kotitalouksien ja yksityishenkilöiden tieto- ja viestintätekniikan käytöstä. (8) Koska tietoyhteiskunnan ala on nopeasti muuttuva, tuotettavien tilastojen on mukauduttava uuteen kehitykseen. Tämä voidaan mahdollistaa määräaikaisten moduulien avulla sekä sallimalla muutosten tekeminen täytäntöönpanotoimenpiteillä, jolloin on otettava huomioon jäsenvaltioiden voimavarat sekä vastaajille aiheutuva rasite, tekninen ja metodologinen toteutettavuus ja tulosten luotettavuus. (9) Yhteisön erityisten tilastojen tuottamista säännellään yhteisön tilastoista 17 päivänä helmikuuta 1997 annetulla neuvoston asetuksella (EY) N:o 322/97(2). (10) Koska suunnitellun toiminnan tavoitetta eli yhteisen kehyksen luomista tietoyhteiskuntaa koskevien yhteisön tilastojen järjestelmälliselle tuottamiselle ei voida riittävällä tavalla saavuttaa jäsenvaltioiden toimin, ja se voidaan toiminnan laajuuden tai vaikutusten takia toteuttaa paremmin yhteisön tasolla, yhteisö voi toteuttaa toimenpiteitä perustamissopimuksen 5 artiklassa määrätyn toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen. (11) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(3) mukaisesti. (12) Neuvoston päätöksellä 89/382/ETY, Euratom(4) perustettua tilasto-ohjelmakomiteaa on kuultu mainitun päätöksen 3 artiklan mukaisesti, OVAT ANTANEET TÄMÄN ASETUKSEN: 1 artikla Tarkoitus Tämän asetuksen tarkoituksena on luoda yhteinen kehys tietoyhteiskuntaa koskevien yhteisön tilastojen järjestelmälliselle tuottamiselle. 2 artikla Määritelmät Tässä asetuksessa tarkoitetaan: a) "yhteisön tilastoilla" samaa kuin asetuksen (EY) N:o 322/97 2 artiklassa; b) "tilastojen tuottamisella" samaa kuin asetuksen (EY) N:o 322/97 2 artiklassa; c) "viiteajanjaksolla" ajanjaksoa, johon tiedot viittaavat: d) "viitevuodella" yhden kalenterivuoden pituista viiteajanjaksoa; e) "keruuajanjaksolla" täytäntöönpanotoimenpiteissä määriteltyä ajanjaksoa, jonka aikana tietoja kerätään. 3 artikla Soveltamisala 1. Laadittavat tilastot sisältävät tietoa, jota tarvitaan eEurope-vertailuanalyysiin ja joka on rakenneindikaattoreiden kannalta hyödyllistä, sekä muuta tietoa, joka on tarpeen yhtenäisen perustan muodostamiseksi tietoyhteiskunnan analysoinnille. 2. Tilastot ryhmitellään moduuleiksi siten kuin liitteissä I ja II on määritelty. 4 artikla Moduulit Tämän asetuksen moduulit kattavat seuraavat alat: - yritykset ja tietoyhteiskunta, jotka on määritelty liitteessä I, - yksityishenkilöt, kotitaloudet ja tietoyhteiskunta, jotka on määritelty liitteessä II. 5 artikla Menetelmäopas Komissio laatii tiiviissä yhteistyössä jäsenvaltioiden kanssa menetelmäoppaan, joka sisältää tämän asetuksen mukaisesti tuotettuja yhteisön tilastoja koskevia suositeltavia suuntaviivoja, ja päivittää sitä siltä osin, kuin uudet täytäntöönpanotoimet tätä edellyttävät. 6 artikla Tietojen toimittaminen 1. Jäsenvaltioiden on toimitettava komissiolle (Eurostatille) tämän asetuksen ja sen täytäntöönpanotoimenpiteiden edellyttämät aggregaattitiedot ja metatiedot, luottamukselliset aggregaattitiedot mukaan luettuina, voimassa olevien luottamuksellisten tilastotietojen toimittamista koskevien yhteisön säännösten mukaisesti. Näitä yhteisön säännöksiä sovelletaan tulosten käsittelyyn, mikäli tuloksiin sisältyy luottamuksellisia tietoja. 2. Jäsenvaltioiden on toimitettava tämän asetuksen edellyttämät tiedot ja metatiedot sähköisessä muodossa komission ja jäsenvaltioiden välillä sovitun tiedonsiirtostandardin mukaisesti. 7 artikla Laatukriteerit ja kertomukset 1. Komissio (Eurostat) arvioi toimitetun tiedon laadun. 2. Komissio (Eurostat) laatii tiiviissä yhteistyössä jäsenvaltioiden kanssa suositeltavia yhteisiä standardeja, joiden tarkoituksena on varmistaa toimitetun tiedon laatu (Eurostatin pysyvien laatukriteerien mukaisesti). Nämä standardit julkaistaan menetelmäoppaassa. 3. Jäsenvaltioiden on toteutettava kaikki tarvittavat toimenpiteet toimitettavien tietojen laadun varmistamiseksi. 4. Määrätyn ajan kuluttua lopullisten tulosten toimittamiselle asetetun määräajan päättymisen jälkeen jäsenvaltioiden on annettava komissiolle (Eurostatille) 2 kohdassa tarkoitettujen standardien pohjalta kertomus toimitettujen tietojen laadusta. Näissä kertomuksissa on yksilöitävä tapaukset, joissa mainittuja standardeja ei ole noudatettu. Kyseisestä määräajasta sovitaan täytäntöönpanotoimenpiteiden laatimisen yhteydessä. 8 artikla Täytäntöönpanotoimenpiteet 1. Tämän asetuksen moduulien täytäntöönpanemiseksi toteutettavat toimenpiteet koskevat aiheiden ja niiden ominaisuustietojen valintaa, määrittelyä, mukauttamista ja muuttamista, ominaisuustietojen kattavuutta, viiteajanjaksoja ja jaotteluja, tietojen toimittamisen jaksotusta ja ajankohtia sekä tulosten toimittamisen määräaikoja. 2. Täytäntöönpanotoimenpiteet, taloudellisista ja teknisistä muutoksista johtuvat mukautus- ja päivitystoimenpiteet mukaan luettuina, vahvistetaan 9 artiklan 2 kohdassa tarkoitetun menettelyn mukaisesti, ja tällöin on otettava huomioon jäsenvaltioiden voimavarat sekä vastaajille aiheutuva rasite, tekninen ja metodologinen toteutettavuus ja tulosten luotettavuus. 3. Täytäntöönpanotoimenpiteet on määriteltävä vähintään yhdeksän kuukautta ennen tiedonkeruuajanjakson alkua. 9 artikla Komitea 1. Komissiota avustaa päätöksellä 89/382/ETY, Euratom perustettu tilasto-ohjelmakomitea, jäljempänä "komitea". 2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 10 artikla Rahoitus 1. Komissio osallistuu ainakin ensimmäisenä vuonna, jona jäsenvaltiot tuottavat tämän asetuksen nojalla hyväksyttävissä täytäntöönpanotoimenpiteissä edellytettyjä yhteisön tilastoja, jäsenvaltioille aiheutuviin kustannuksiin, jotka liittyvät näiden tilastojen tuottamiseen, käsittelyyn ja toimittamiseen. Rahoitusosuuden määrä ei saa ylittää 90 prosenttia näistä kustannuksista. 2. Rahoitusosuuden myöntämistä sekä sen maksua ja valvontaa koskevien ehtojen ja menettelyjen osalta noudatetaan Euroopan yhteisöjen yhteiseen talousarvioon sovellettavasta varainhoitoasetuksesta 25 päivänä kesäkuuta 2002 annettua neuvoston asetusta (EY, Euratom) N:o 1605/2002(5). 3. Rahoitusmahdollisuuksien mukaan komissio jatkaa rahoitusosuuden myöntämistä jäsenvaltioille auttaakseen niitä kattamaan näiden tilastojen tuottamisesta seuraavina vuosina aiheutuvat kustannukset. 4. Budjettivallan käyttäjä myöntää tällaiseen rahoitusosuuteen käytettävissä olevat määrärahat Euroopan yhteisöjen vuosittaisen talousarviomenettelyn yhteydessä. 11 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa 21 päivänä huhtikuuta 2004. Euroopan parlamentin puolesta Puheenjohtaja P. Cox Neuvoston puolesta Puheenjohtaja D. Roche (1) Euroopan parlamentin lausunto, annettu 29. tammikuuta 2004 (ei vielä julkaistu virallisessa lehdessä) ja neuvoston päätös, tehty 16. huhtikuuta 2004. (2) EYVL L 52, 22.2.1997, s. 1, asetus sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1). (3) EYVL L 184, 17.7.1999, s. 23. (4) EYVL L 181, 28.6.1989, s. 47. (5) EYVL L 248, 16.9.2002, s. 1. LIITE I Moduuli 1: yritykset ja tietoyhteiskunta a) Tavoite Tämän moduulin tavoitteena on tuottaa oikea-aikaisesti tilastoja yrityksistä ja tietoyhteiskunnasta. Tässä moduulissa annetaan puitteet kattavuuden, keston, jaksotuksen, katettujen aiheiden, tietojen toimittamisen jaottelun ja tarvittavien kokeilututkimusten osalta. b) Kattavuus Tämä moduuli kattaa Euroopan yhteisön tilastollisen toimialaluokituksen (NACE REV. 1.1) pääluokkiin D-K ja kaksinumerotasolle 92 kuuluvan liiketoiminnan. Jos edeltävät kokeilututkimukset tätä puoltavat, lisätään pääluokka J. Tilastot laaditaan yritysyksiköittäin. c) Tietojen toimittamisen kesto ja jaksotus Tilastot toimitetaan vuosittain enintään viiden viitevuoden osalta tämän asetuksen voimaantulosta lukien. Kaikkia ominaisuustietoja ei välttämättä toimiteta joka vuosi; kunkin ominaisuustiedon toimittamisen jaksotus määritellään ja siitä sovitaan osana 8 artiklassa tarkoitettuja täytäntöönpanotoimenpiteitä. d) Katettavat aiheet Toimitettavat ominaisuustiedot valitaan seuraavan luettelon mukaisista aiheista: - tieto- ja viestintätekniset järjestelmät ja niiden käyttö yrityksissä, - Internetin ja muiden sähköisten verkkojen käyttö yrityksissä, - sähköisen kaupan ja sähköisen liiketoiminnan menetelmät, - tieto- ja viestintätekninen osaaminen yritysyksikössä sekä tieto- ja viestintäteknisten taitojen tarve, - tieto- ja viestintätekniikan, Internetin ja muiden sähköisten verkkojen sekä sähköisen kaupan ja sähköisen liiketoiminnan menetelmien käytön esteet, - tieto- ja viestintätekniikan kustannukset ja investoinnit, - tietoturvallisuus, - yrityksissä havaitut tieto- ja viestintätekniikan käytön vaikutukset niihin. Kaikkia aiheita ei kateta välttämättä joka vuosi. e) Tietojen toimittamisen jaottelut Kaikkia jaotteluja ei välttämättä toimiteta vuosittain; kulloinkin tarvittavat jaottelut valitaan seuraavasta luettelosta, ja niistä sovitaan osana täytäntöönpanotoimenpiteitä: - kokoluokittain, - NACE:n nimikkeittäin, - alueittain; alueelliset jaottelut rajoitetaan korkeintaan kolmeen ryhmään. f) Kokeilututkimukset Kun todetaan uusia merkittäviä tietotarpeita tai kun on odotettavissa, että tietojen laatu on riittämätön, komissio panee vireille kokeilututkimuksia, joita jäsenvaltiot suorittavat vapaaehtoisuuden pohjalta ennen uutta tiedonkeruuta. Kokeilututkimukset toteutetaan asianomaisen tiedonkeruun toteutettavuuden arvioimiseksi ottaen huomioon tiedon saatavuuden tarjoamat edut suhteessa sen keruun kustannuksiin ja vastaajille aiheutuvaan rasitteeseen. LIITE II Moduuli 2: yksityishenkilöt, kotitaloudet ja tietoyhteiskunta a) Tavoite Tämän moduulin tavoitteena on tuottaa oikea-aikaisesti tilastoja kotitalouksista ja tietoyhteiskunnasta. Tässä moduulissa annetaan puitteet kattavuuden, keston, jaksotuksen, katettujen aiheiden, tietojen toimittamisen jaottelun ja tarvittavien kokeilututkimusten osalta. b) Kattavuus Tämä moduuli kattaa kotitalouksia ja yksityishenkilöitä koskevat tilastot. c) Tietojen toimittamisen kesto ja jaksotus Tilastot toimitetaan vuosittain enintään viiden viitevuoden osalta tämän asetuksen voimaantulosta lukien. Kaikkia ominaisuustietoja ei välttämättä toimiteta joka vuosi; kunkin ominaisuustiedon toimittamisen jaksotus määritellään ja siitä sovitaan osana 8 artiklassa tarkoitettuja täytäntöönpanotoimenpiteitä. d) Aiheet Toimitettavat ominaisuustiedot valitaan seuraavan luettelon mukaisista aiheista: - yksityishenkilöiden ja/tai kotitalouksien tieto- ja viestintätekniikan käyttömahdollisuudet sekä käyttö, - yksityishenkilöiden ja/tai kotitalouksien Internetin käyttö eri tarkoituksiin, - tieto- ja viestintätekniikan turvallisuus, - tieto- ja viestintätekninen osaaminen, - tieto- ja viestintätekniikan sekä Internetin käytön esteet, - havaitut tieto- ja viestintätekniikan käytön vaikutukset yksityishenkilöihin ja kotitalouksiin. Kaikkia aiheita ei kateta välttämättä joka vuosi. e) Tietojen toimittamisen jaottelut Kaikkia aiheita ei kateta välttämättä vuosittain; kulloinkin tarvittavat jaottelut valitaan seuraavasta luettelosta, ja niistä sovitaan osana täytäntöönpanotoimenpiteitä: A. Kotitalouksien osalta toimitettavat tilastot: - kotitaloustyypeittäin. B. Yksityishenkilöiden osalta toimitettavat tilastot: - ikäluokittain, - sukupuolen mukaan, - koulutustason mukaan, - työllisyystilanteen mukaan, - alueittain. f) Kokeilututkimukset Kun todetaan uusia merkittäviä tietotarpeita tai kun on odotettavissa, että tietojen laatu on riittämätön, komissio panee vireille kokeilututkimuksia, joita jäsenvaltiot suorittavat vapaaehtoisuuden pohjalta ennen uutta tiedonkeruuta. Kokeilututkimukset toteutetaan asianomaisen tiedonkeruun toteutettavuuden arvioimiseksi ottaen huomioon tiedon saatavuuden tarjoamat edut suhteessa sen keruun kustannuksiin ja vastaajille aiheutuvaan rasitteeseen.